กรุงไทยคุมเงินต้น ลุ้นรับปีละ19%
KTAM ชูลงทุน 2 ปีเงินต้นไม่หาย โอกาสรับสูงสุด 19% ต่อปี
8 ต.ค. 2555

KTAM ชูลงทุน 2 ปีเงินต้นไม่หาย โอกาสรับสูงสุด 19% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า บริษัทเปิดขายกองทุนเปิด เคแทม อิควิตี้ อินเด็กซ์ ลิงค์ คอมเพล็กซ์ รีเทิร์น 2 ปี (KTEL2Y) ในวันที่ 8-12 ต.ค. 2555 อายุประมาณ 2 ปี มูลค่าโครงการ 1,000 ล้านบาท ลงทุนขั้นต่ำ 1 หมื่นบาท
กองทุนจะลงทุนในเงินฝากของสถาบันการเงินต่างประเทศประมาณ 40% ส่วนที่เหลือลงทุนตราสารหนี้ในประเทศและสัญญาซื้อขายล่วงหน้าที่มีผลตอบแทนอ้างอิงกับผลตอบแทนจากราคาหน่วยลงทุนประเภท ETF ของ Energy Select Sector SPDR Fund (XLE)
สำหรับการจ่ายผลตอบแทนกองทุนจะจ่ายให้ทุกๆ 1 ปี โดยพิจารณาจาก 3 กรณี กรณีแรก ราคาปิดของสินทรัพย์อ้างอิง คือ SET 50 เพิ่มขึ้นมากกว่า หรือเท่ากับ 30% ของราคาเริ่มต้น ณ สิ้นวันใดวันหนึ่งในช่วงการจ่ายผลตอบแทน ผู้ลงทุนจะได้ผลตอบแทนประมาณ 1.75% กรณีที่ 2 ราคาปิดของ SET 50 เพิ่มขึ้นมากกว่าราคาเริ่มต้น แต่ไม่ถึง 30% จะได้รับผลตอบแทนประมาณ 0.01-19.49% กรณีที่ 3 ราคาปิดของ SET 50 เท่ากับหรือน้อยกว่าราคาเริ่มต้นจะได้รับผลตอบแทน 0%
ฝ่ายวิจัยบริษัทประเมินเป้าหมายดัชนีปี 2556 อยู่ที่ 1,479 จุด สัดส่วนราคาต่อกำไรต่อหุ้น (พี/อี) 13.5 เท่า คาดว่าจะสูงกว่าปีนี้ประมาณ 15% โดยปี 2556 ดัชนีมีโอกาสขึ้นถึง 1,550 จุด และต่ำสุดที่ 996 จุด
นอกจากนี้ในปี 2552 และ 2553 ตลาดหุ้นให้ผลตอบแทนสูงถึง 63% และ 41% ซึ่งเป็นปีที่เศรษฐกิจกำลังฟื้นตัว ขณะที่ปัจจุบันเศรษฐกิจอยู่ในช่วงการเติบโตที่มีเสถียรภาพ 
นอกจากนี้ เปิดขายกองทุนกรุงไทยธนทรัพย์ บี 54 อายุ 3 เดือน ลงทุนในเงินฝากต่างประเทศ และตราสารหนี้ในประเทศ ผลตอบแทน 3.20% ต่อปี กองทุนกรุงไทยสมาร์ท อินเวส 3 เดือน 1 ผลตอบแทน 2.90% ต่อปี